open-index/open-wikipedia-markdown huggingface dataset:
Islamitiese Staat

Die **Islamitiese Staat in Irak en die Levant** (ISIL), ook soms die **Islamitiese Staat in Irak en Sirië** (ISIS) of slegs die **Islamitiese Staat** (IS) genoem, is 'n djihadiese militêre groep en 'n voorheen selfbenoemde staat oor dele van Sirië en Irak. Die gebied waar ISIS aktief is, het vroeër die Levant geheet. ISIS streef na 'n kalifaat, 'n staat wat deur 'n kalief, dit wil sê 'n opvolger van die Islamitiese profeet Mohammed, regeer word. Die oorspronklike Islamitiese kalifaat is in 1924 ontbind toe die Ottomaanse Ryk ontbind is.

ISIS is in 1999 as 'n splintergroep van Al-Kaïda gestig na die omverwerping van Saddam Hoesein in Irak. Al-Kaïda het hom later van die groep gedistansieer omdat dit volgens hulle te ekstremisties is. Hulle pas sjaria-wette streng toe (kap diewe se hande af, lyfstraf vir mans wat drink en vroue sonder kopdoeke). Hulle het ook verskeie video's vrygestel waarin hulle joernaliste en ander gevangenes onthoof, soos van die onthoofding van 21 Koptiese Christene in Libië, 2015.

Die organisasie is deur die Verenigde Nasies, die Verenigde State van Amerika, die Verenigde Koninkryk en verskeie ander lande as 'n terroriste-organisasie verklaar. Volgens Amnestie Internasionaal is die groep skuldig aan etniese suiwering op 'n historiese skaal. Teen Junie 2014 het meer as een miljoen Irakiërs al as gevolg van ISIS se gewelddadige aanslag uit hulle huise gevlug.

In Julie 2017 het die groep beheer oor sy grootste stad, Mosoel, aan die Irakse weermag afgestaan.  Na aanleiding van hierdie groot nederlaag het ISIL grondgebied aan die verskillende state en ander militêre magte wat daaraan gekoppel is, verloor, totdat dit teen November 2017 geen betekenisvolle grondgebied beheer het nie. Amerikaanse militêre amptenare en gelyktydige militêre ontledings het in Desember 2017 gerapporteer dat die groep net 2 persent van die grondgebied wat hulle voorheen gehad het, behou het. Op 10 Desember 2017 het Irak se eerste minister, Haider al-Abadi, gesê dat Irakse magte die laaste oorblyfsels van die Islamitiese staat van die land verdryf het, drie jaar nadat die militante groep omtrent 'n derde van die gebied van Irak beset het.  Teen 23 Maart 2019 het ISIL hul finale stukke beheerde gebied verloor en hul "tentstad" en gebiede in Al-Baghuz Fawqani aan die einde van die Slag van Baghuz Fawqani oorgegee.

## Verwysings
Sybrandis Abbema

**Sybrandis (Sibrand) Abbema** (Vianen, provinsie Suid-Holland, Nederland, 17 Junie 1637 — Maarssen, provinsie Utrecht, Nedederland, 4 Junie 1684) was 'n kommissaris van die VOC.

Abbema was die seun van ds. Fredericus Abbema (oorlede 1659), predikant van Polsbroek, Moordrecht en Vianen en eweneens die seun van 'n predikant, Fredericus Abbema. Abbema se vader vertrek in 1655 met die Arnhem na Oos-Indië. Hoewel die skip Tafelbaai binnevaar, kon Abbema weens stormagtige weer (24 Oktober 1655) nie land om in die Fort de Goede Hoop te preek nie. Op 14 Februarie 1656 bereik hy Batavia, gaan na Ambon, maar word in September 1656 na Ternate beroep waar hy in Julie 1659 sterf. Twee van Abbema se susters trou in die Ooste met hoë VOC-amptenare, en een van hulle, Elisabeth, weduwee van die landvoog van Ambon, tree in die huwelik met Joan Maetsuycker (1606-1678), die alombekende goewerneur-generaal van Nederlands-Oos-Indië. Sy sterf ná 'n moeilike huwelik met die prikkelbare en opvlieënde Maetsuycker in November 1674 in Batavia, maar Abbema vorder intussen vinnig in die Kompanjiesdiens, veral ná sy suster se huwelik met Maetsuycker. 

Op Ambon word hy onderkoopman en in 1662 word hy hoof van Poeloe Ai (Banda), waar hy in 1665 koopmansrang kry. Met 180 soldate neem hy op 11 Desember 1666 die eilandjie Poeloe Run van die Engelse af, en die jaar daarop word hy tot sekunde van Banda en opperkoopman bevorder. Van 16 Junie 1669 dien hy in Batavia waar hy op 15 Oktober 1669 verlof kry om te repatrieer. In die retoervloot onder Mattheus van den Brouck waarmee Abbema na Patria reis, dien hy as skout-by-nag. Tydens die verblyf aan die Kaap (9 Februarie tot 14 Maart 1670), woon hy uit hoofde van sy rang die vergaderings van die politieke raad by.

Vier jaar later gaan hy weer na die Ooste. As raad-extraordinaris van Indië vertrek hy met drie skepe van Texel, vertoef gedurende Mei 1674 aan die Kaap waar hy weer die sittings van die politieke raad bywoon, en bereik Batavia op 27 Julie 1674 met 'n vloot wat sedert sy vertrek van die Kaap tot 13 skepe aangegroei het. Abbema word in 1676 direkteur van Soerat, maar ontvang in 1678 sy ontslag in omstandighede wat verband hou met die vervanging van 'n aantal lede van die raad van Indië in wie die Here XVII vertroue verloor het.

As vermoënde man vertrek Abbema op 5 Desember 1679 uit Batavia as raad-extraordinaris van Indië en admiraal van die retoervloot na Patria. Hy besoek onderweg die Kaap as kommissaris van 20 Februarie tot 27 Maart 1680 en stel voor sy vertrek 'n instruksie op vir die kommandeur Simon van der Stel (wat net enkele maande tevore diens aan die Kaap aanvaar het) waarin hy hom onder meer opdra om die vrye ingesetenes met alle denkbare middele te help, selfs al sou die Kompanjie daardeur ook 'n weinig skade ly, en veral die landbouers soveel moontlik aan te moedig om genoeg graan vir die koloniste, die garnisoen, die slawe en die verbyvarende Kompanjieskepe te verbou.

Uit Abbema se huwelik met Catharina Burgers is vyf kinders gebore. 

## Bronne 
* De Kock, W.J. (hoofred.). 1968. *Suid-Afrikaanse Biografiese Woordeboek*, deel I. Kaapstad: Nasionale Boekhandel Beperk.
Atriale fibrillasie

**Atriale fibrillasie** (**AF** of **A-fib**) is die mees algemene vorm van abnormale hartritme. Dit word veroorsaak deurdat die normale elektriese impulse wat opgewek word deur die sino-atriale knoop in die hart (die sinusritme) oorweldig word deur impulse wat ontstaan by die wortels van die pulmonêre venes. Dit lei tot ongekoördineerde sametrekkings (fibrillasie) van die atrium. Dit het ook sy uitwerkings op die ventrikels van die hart (die belangrikste hartkamers), wat kan ly tot 'n onreëlmatige (of abnormale) hartritme.

AF kan simptoomloos wees, maar word baie gesien in kombinasie met hartkloppings, floute, borspyn of hartversaking. Die aanwesigheid van atriale fibrillasie veroorsaak 'n vyfvoudig verhoogde risiko op 'n beroerte indien dit nie behandel word nie.

Die oorsaak van AF kan nie altyd opgespoor word nie.

Heart conduct sinus.gif|'n Hart wat normaal klop.
Heart conduct atrialfib.gif|Hart wat onreëlmatig klop.

## Verwysings
Middeloorontsteking

**Middeloorontsteking** (in leketaal gewoonlik net **oorontsteking** genoem) of **otitis media** is 'n ontsteking van die middeloor. Dit is 'n algemene verskynsel wat veral by kinders gevind word. Afhangend van die tipe, kan middeloorontsteking verskillende simptome hê, soos oorpyn of vloeistof wat uit die oor loop (minder gereeld), maar dit kan ook sonder simptome wees.

Die helfte van al die gevalle van oorpyn verdwyn sonder behandeling na drie dae en 90% verdwyn binne sewe tot agt dae. Daarom is die hoofbehandeling vir oorontsteking pynstillers en anti-inflammatoriese middels. Antibiotika soos penisillien VK help net in sommige gevalle en kan ernstige newe-effekte hê.

## Verwysings
El Viejo

**El Viejo** is 'n klein stad, met ongeveer 84 duisend inwoners, in westelike Nicaragua. El Viejo is 'n susterstad van Norwich, Engeland.

## Verwysings
Timbavatirivier

__NOTOC__

Die **Timbavatirivier** is 'n regtersytak van die Olifantsrivier in Mpumalanga, Suid-Afrika. Die rivier vloei ook etlike kilometer deur Limpopo, en ontspring aan die buitewyke van Acornhoek naby die grens tussen dié provinsies. Hier ontspring ook die Klaserie en bolope van die Sandrivier. Die Timbavati vloei ooswaarts deur die Andover-natuurreservaat en Timbavati-wildreservaat en daarna noordooswaarts deur die Krugerwildtuin.

Dit vloei die Krugerwildtuin binne aangrensend aan Maroelawoonwakamp, () net noord van Orpenruskamp. Die Tamboti-tentkamp is ook digby voorgenoemde kampe op die regteroewer geleë. Die H-7 en S39 is goeie wildbesigtingsroetes wat al met die kronkelende rivier langs loop tot naby die samevloeiing met die Olifantsrivier. 

Die ryk wildlewe van hierdie area word toegeskryf aan 'n strook voedingsryke soetgrasveld, wat op sy beurt te danke is aan die mineraalryke en waterhoudende gabbro-substraat. Die Roodewal-boskamp is naby die samevloeiing met die Shisakashanghondo-sytak aangelê. Benewens klein damme in die bolope te Acornhoek is daar ook die Piet Groblerdam langs die S39-roete. Masalakoppie (500&nbsp;m) in die wildtuin is die enigste heuwelagtigheid in die rivier se opvanggebied.

## Sytakke 
* Hlangeni
* Ka-Nwatimfenhe
* Ka-Nwatinhlarhu
* Loubserspruit
* Mshatu
* Nyangane
* Ngwamutsatsa
* Phelwanaspruit
* Sandspruit
* Shisakashanghondo
* Stokkiespruit

## Monding 
* Regter/suidekant van die Olifantsrivier in die Krugerwildtuin 

## Galery

File:Elephant (Loxodonta africana) in Timbavati riverbed (17317498556).jpg|'n Olifant in die rivierbedding
File:Saddle-billed Storks (Ephippiorhynchus senegalensis) couple in Timbavati riverbed (17173146907).jpg|'n Saalbekooievaar-paar langs die rivier

## Sien ook 
*Luvubu and Letaba Water Management Area 

## Verwysings
## Eksterne skakel 
* Google-kaart van die Timbavatirivier se samevloei by Geonames.org (cc-by)
G-wolk

duimnael|220px|Die G-wolk en die naburige Lokale Interstellêre Wolk.
Die **G-wolk** (of **G-wolkkompleks**) is ’n interstellêre wolk langs die Lokale Interstellêre Wolk. Die Son beweeg tans in dié rigting. Dit is nie bekend of die Son in die Lokale Interstellêre Wolk ingesluit is of in die streek waar dié wolk in ’n wisselwerking met die G-wolk is nie. 

Die G-wolk wolk bevat die sterre Alpha Centauri, Proxima Centauri en Altair (en moontlik ander).

## Verwysings
Koraalslangagtiges

Die **koraalslangagtiges** (*Elapidae*) is 'n familie van slange. Die familie omvat ongeveer 350 spesies wat sonder uitsondering almal giftig is. Hulle kom in tropiese en subtropiese gebiede oor die wêreld voor, en word selfs in die Indiese en Stille Oseaan aangetref. Een van hulle kenmerke is die hol, vaste slagtande waardeur hulle gif spuit. Van die slange is so kort as 18 cm (Drysdalia), maar ander (soos die koningkobra) kan tot 6 meter lank word.

Seeslange is aanvanklik as 'n aparte familie beskou (Hydrophiidae), maar tans word die groep as 'n subfamilie van die koraalslangagtiges beskou.

## Taksonomie 
Die koraalslangagtiges word in twee subfamilies en tientalle genera ingedeel:

** Familie koraalslangaftiges (Elapidae)****Subfamilie seeslange (Hydrophiinae)**
* Genus *Acalyptophis*
* Genus *Aipysurus*
* Genus *Chitulia*
* Genus *Disteira*
* Genus *Emydocephalus*
* Genus *Enhydrina*
* Genus *Ephalophis*
* Genus *Hydrelaps*
* Genus *Hydrophis*
* Genus *Kerilia*
* Genus *Kolpophis*
* Genus *Lapemis*
* Genus *Leioselasma*
* Genus *Parahydrophis*
* Genus *Pelamis*
* Genus *Polyodontognathus*
* Genus *Praescutata*
* Genus *Pseudolaticauda*
* Genus *Thalassophis*

**Subfamilie Elapinae**
* Genus *Acanthophis*
* Genus *Aspidelaps*
* Genus *Aspidomorphus*
* Genus *Austrelaps*
* Genus *Bungarus*
* Genus *Cacophis*
* Genus *Calliophis*
* Genus *Cryptophis*
* Genus *Demansia*
* Genus *Dendroaspis* (mambas)
* Genus *Denisonia*
* Genus *Drysdalia*
* Genus *Echiopsis*
* Genus *Elapognathus*
* Genus *Elapsoidea*
* Genus *Furina*
* Genus *Hemachatus*
* Genus *Hemiaspis*
* Genus *Hemibungarus*
* Genus *Hoplocephalus*
* Genus *Laticauda*
* Genus *Loveridgelaps*
* Genus *Micropechis*
* Genus *Micruroides*
* Genus *Micrurus*
* Genus *Naja*
* Genus *Notechis*
* Genus *Ogmodon*
* Genus *Ophiophagus*
* Genus *Oxyuranus*
* Genus *Parapistocalamus*
* Genus *Parasuta*
* Genus *Pseudechis*
* Genus *Pseudohaje*
* Genus *Pseudonaja*
* Genus *Rhinoplocephalus*
* Genus *Salomonelaps*
* Genus *Simoselaps*
* Genus *Sinomicrurus*
* Genus *Suta*
* Genus *Toxicocalamus*
* Genus *Tropidechis*
* Genus *Vermicella*
* Genus *Walterinnesia*

## Sien ook 
* Alfabetiese lys van slange

## Verwysings
G.K. Chesterton

200px
**G. K. Chesterton**

**Engelse skrywer, teoloog, filosoof en Christelike apologeet**

----
**Gebore**  
29 Mei 1874 
in Kensington, Londen,Engeland

----
**Oorlede** 
14 Junie 1936 
in Beaconsfield, Buckinghamshire Engeland

----

**Literêre genres**
MIsdaadroman, fantastiese en misterieuse literatuur, digkuns

----

**Bekende werke**
200px
*Orthodoxy* (1908)

**Gilbert Keith Chesterton** (29 Mei 1874 – 14 Junie 1936), beter bekend as **G. K. Chesterton**, was 'n Engelse skrywer, teoloog, filosoof, dramaturg, joernalis, redenaar, literatuur- en kunskritikus, biograaf en Christelike apologeet. Dikwels word na Chesterton verwys as die "meester van paradoks".

As skrywer het Chesterton veral bekendheid verwerf met sy romans rondom die fiktiewe Father Brown, 'n priester wat hom naas sy kerkamp ook as speurder bekwaam, en sy beredeneerde apologetiek. Selfs diegene, wat nie met hom saamstem nie, het die aantrekkingskrag van werke soos *Orthodoxy* en *The Everlasting Man* erken. As politieke denker het Chesterton krities gestaan teenoor sowel progressiwisme asook konserwatisme: 

Chesterton het na homself gewoonlik as Ortodokse Christen verwys - 'n godsdienstige houding wat hy steeds meer met Katolisisme vereenselwig het. Uiteindelik het Chesterton, wat oorspronklik 'n lidmaat van die Angilkaanse Kerk was, die Rooms-Katolieke geloof aangeneem. George Bernard Shaw, Chesterton se "goedgesinde teenstander", het na Chesterton volgens die Amerikaanse nuustydskrif *Time* as " 'n man van kolossale genialiteit " verwys. Biograwe het Chesterton as die opvolger van Victoriaanse skrywers soos Matthew Arnold, Thomas Carlyle, John Henry Cardinal Newman en John Ruskin beskryf.

## Verwysings
Arnold Theiler

Sir **Arnold Theiler** (26 Maart 1867 - 24 Julie 1936) was 'n Suid-Afrikaanse bakterioloog en stigter van die Onderstepoort Veeartsenykundige Laboratorium en die vader van Max Theiler. Hy is in Switserland gebore en kom in 1891 in Suid-Afrika aan as raadgewende veearts vir die Johannesburgse Sanitêre Raad. Hy was in 1893 veearts vir die Zuid-Afrikaanse Republiek en tydens die runderpesepidemie het hy saam met dr. Robert Koch gewerk. Die eerste Veeartsenykundige Laboratorium is eers op Daspoort opgerig en toe later by Onderstepoort. In 1902 word hy heraangestel as Veeartsenykundige Bakterioloog. Hy het navorsing gedoen op onder andere gallamsiekte. Hy is in 1910 aangestel as direkteur van Veeartsenykundige Navorsing en in 1920 as Direkteur van Veeartsenykundige Onderwys en ook as professor in Veeartsenykundige aan die Tranvaalse Universiteitskollege - later die Universiteit van Pretoria. In 1907 is hy tot ridder geslaan. Hy het baie oorsese eerbewyse ontvang.

## Bron 
* *Ensiklopedie van Suidelike Afrika*, Eric Rosenthal, 1967
*Gutsche, Thelma: There was a man  -  The life and times of Sir Arnold Theiler K.C.M.G. of Onderstepoort. Kaapstad: Howard Timmins, 1979.
Laniakea-superswerm

duimnael|350px|’n Kaart van die naaste superswerms binne 500&nbsp;miljoen ligjare. Laniakea is die lang reeks stelsels wat die Centaurus-muur en die superswerms Virgo, Hydra-Centaurus en Pavo-Indus insluit.

Die **Laniakea-superswerm** is die superswerm waarin die Melkweg, Sonnestelsel en Aarde hulle bevind. Dit is in September 2014 geïdentifiseer toe ’n groep sterrekundiges, onder andere R. Brent Tully van die Universiteit van Hawaii en Helene Courtois van die Universiteit van Lyon in Frankryk, ’n nuwe manier publiseer om superswerms te definieer volgens die relatiewe snelhede van sterrestelsels. Laniakea word ook die **Plaaslike Superswerm** genoem en die vorige Plaaslike Superswerm, Virgo, maak nou deel van die groter superswerm uit.

Die sterrestelselswerms met die grootste massa in Laniakea is Virgo, Hydra, Centaurus, Abell 3565, Abell 3574, Abell 3521, Fornax, Eridanus en Norma. Die hele superswerm bevat sowat 300 tot 500 bekende sterrestelselswerms en -groepe. Dit kan veel meer wees omdat baie van hulle tans aan die ander kant van die Melkweg is, waar hulle feitlik onwaarneembaar is (in die Sone van Ondeursigtigheid).

Superswerms is van die grootste strukture in die heelal en hul grense is moeilik om te bepaal, veral van binne af. Die span het radioteleskope gebruik om die bewegings van ’n groot groep plaaslike sterrestelsels uit te stippel. In ’n gegewe superswerm sal al dié bewegings na binne wees, in die rigting van die massamiddelpunt. In Laniakea se geval is dié swaartekrag-fokuspunt die Groot Aantrekker, en dit beïnvloed die beweging van onder meer die Plaaslike Groep van sterrestelsels waarin die Melkweg lê. Anders as die sterrestelselswerms waaruit dit bestaan, word Laniakea nie deur swaartekrag bymekaargehou nie en lyk dit of die superswerm uitmekaargeskeur word deur donker energie.

## Ligging 
Die superswerms wat Laniakea omring, is die Shapley-, Hercules-, Coma- en Perseus-Pisces-superswerm. Die grense van dié swerms en van Laniakea was nog nie presies bekend toe Laniakea geïdentifiseer is nie.

Laniakea is self deel van die Pisces-Cetus-superswermkompleks, 'n galaktiese filament.

## Naam 
Die naam "Laniakea" beteken "onmeetbare hemel" in Hawais, van *lani* vir "hemel" en *akea* vir "ruim" of "onmeetbaar". Dit is ter ere van Polinesiese navigators wat kennis oor die hemel gebruik het om die Stille Oseaan te verken.

## Sien ook 
* Superswerm
* Groot Aantrekker

## Verwysings 
## Eksterne skakels 
* Vimeo, "Laniakea Supercluster", Daniel Pomarède, 4 September 2014 — videovoorstelling van die bevindings
* YouTube, "Laniakea: Our Home Supercluster", Nature Video, 3 September 2014 — Hervasstelling van die grense van die kosmiese kaart
* 
* 15px Hierdie artikel is vertaal uit die Engelse Wikipedia
Vla

220px
**Vla*****Custard***

**Sambreelterm vir versoete mengsels van melk of room en eiergeel**

----

**Oorsprong**
'***

----

**Variante**
Crème anglaise
Crème pâtissière
Vla (Nederlandse suiwelproduk)

Die sambreelterm **vla*' verwys na 'n verskeidenheid versoete mengsels van melk of room en eiergeel wat verhit word en waarvan die tekstuur – afhangende van hoeveel eiers of ander verdikkers gebruik word – van 'n dunnerige sous (*crème anglaise*) tot 'n dikkerige mengsel kan varieer.

Die dikkerige variant of *crème pâtissière* is 'n gewilde vulsel vir terte en éclairs waarvoor soms ook ander verdikkers soos meel, stysel of gelatien gebruik word. In die Verenigde Koninkryk word dikwels 'n knippie neutmuskaat oor vlasous of -tertjies gestrooi (sien foto regs).

Dikwels word vanielje-gegeurde vla as 'n nagereg of sous vir nageregte bedien. Onversoete vla dien ook as basis vir quiches en ander pikante geregte.

Die vroegste resepte vir *custard*, die Engelse variant van vla, in Brittanje dateer uit die Romeinse tydperk. In die Romeinse kookkuns is souse gewoonlik met eiers verdik. Middeleeuse Engelse kokke het 'n verskeidenheid versoete en pikante *custards* berei waarvan die laasgenoemdes, veral as Franse parfaits, ook as moderne variante van eiercustards bedien word.

In die Verenigde Koninkryk word *custard* as massaproduk verbind met Alfred Bird, 'n skeikundige uit die Midlands wat in 1837 begin het om mieliestysel in plaas van eiers as verdikker vir *custard* te gebruik nadat sy vrou 'n allergie teen eiers ontwikkel het. ''Bird's Custard'' is later as custardpoeier in winkels verkoop.

## Eksterne skakels 
*
Klas KM-stoomlokomotief

Die **Suid-Afrikaanse Klas KM 0-6-0+0-6-0** van 1904 is 'n Suid-Afrikaanse stoomlokomotief van die pre-Unie era in die Transvaal.

In 1904 het die Sentraal Suid-Afrikaanse Spoorweë 'n enkele eksperimentele 0-6-0+0-6-0 Kitson-Meyer tipe stoomlokomotief in diens geplaas, as Klas M. In 1912, toe die lokomotief oorgeneem is deur die Suid-Afrikaanse Spoorweë is dit hernommer en herklassifiseer as Klas KM.

## Eksterne skakels 
* 

## Verwysings
Gould-gordel

duimnael|300px|’n Donker wolk 1&nbsp;000 ligjare weg in die sterrebeeld Arend, wat deel is van die Gould-gordel.
Die **Gould-gordel** is ’n gedeeltelike ring sterre in die Melkweg, sowat 3&nbsp;000 ligjare breed, wat sowat 16 tot 20&nbsp;grade skuins lê met die galaktiese vlak. Dit bevat baie klas O- en B-sterre, en kan die plaaslike spiraalarm verteenwoordig waarvan die Son deel is – die Son is sowat 325&nbsp;ligjare van die arm se middel geleë. Die gordel is vermoedelik tussen 30 en 50&nbsp;miljoen jaar oud en van ’n onbekende oorsprong. Dit is genoem na die Amerikaanse sterrekundige Benjamin Gould, wat dit in 1879 geïdentifiseer het.

Die gordel bevat baie helder sterre in baie sterrebeelde,  onder meer (min of meer in ’n oostelike rigting) Kefeus, Akkedis, Perseus, Jagter, Groot Hond, Agterdek, Seile, Kiel, Suiderkruis, Sentour, Wolf en Skerpioen. Die Melkweg beweeg ook deur die meeste van hierdie sterrebeelde, maar effens suidoos van die Wolf.

Volgens ’n teorie wat omstreeks 2009 voorgestel is, het die Gould-gordel sowat 30&nbsp;miljoen jaar gelede gevorm toe ’n stuk donker materie met die molekulêre wolk in ons streek gebots het. Daar is ook bewyse van soortgelyke Gould-gordels in ander sterrestelsels.

## Verwysings 
## Eksterne skakels 
* Die Spitzer-Gould-gordelopname
* Kaart van die Gould-gordel
Vla (Nederland)

duimnael|Sjokoladevla met slagroom

In Nederland verwys die term **vla** na 'n dikkerige suiwelproduk wat van vars koeimelk berei word. Danksy die toevoeging van verdikkers het Nederlandse vla 'n tekstuur wat vergelykbaar aan dié van joghurt is. Tradisioneel word Nederlandse vla van gekookte melk, vlapoeier of eiers as verdikkers, suiker, stysel en vanielje berei. Vir industrieel vervaardigde vla, wat in winkels aangebied word, word in die algemeen ander verdikkers gebruik.

Vla was oorspronklik 'n suiwer Nederlandse produk. In 2006 is vla ook op die Duitse mark ingevoer en, aangesien daar geen Duitse term vir die produk bestaan nie, onder sy Nederlandse naam *vla* bemark. Sedert 2013 bied die Nederlandse suiwelonderneming *Campina* vla ook in België as *vla* (Vlaandere) en *crème dessert* (Wallonië) aan.

## Eksterne skakels 
*
Azerbeidjanse Lugmag

Die **Azerbeidjanse Lugmag** (Azerbeidjans: *Azərbaycan Hərbi Hava Qüvvələri*) is die lugmag van die Gewapende Magte van Azerbeidjan.

Die huidige Azerbeidjanse Lugmag is gevorm uit dele van die voormalige Sowjet Lugmag ná die ontbinding van die voormalige Sowjetunie aan die einde van die Koue Oorlog in Desember 1991. Dit is op 14 Februarie 1992 gestig, ná die Azerbeidjanse onafhanklikheidsverklaring op 18 Oktober 1991. Sedertdien het die lugmag ernstige terugslae ondervind, te wyte aan 'n gebrek aan hulpbronne, en het voortdurend gekrimp in grootte. Sedert İlham Əliyev president van Azerbeidjan is, word baie meer fondse egter aan die gewapende magte toegeken.

Die hoofkwartier van die Azerbeidjanse Lugmag is in die hoofstad Bakoe.

## Inventaris 
duimnael|regs|'n Amerikaner klim in 'n Azerbeidjaanse MiG-25 (Nasosnaya, Mei 2006).
duimnael|regs|Su-25's in formasie
duimnael|regs|Mil-24's in Junie 2011.

## Verwysings
Klas U Garratt-stoomlokomotief

Die **Klas U Garratt 2-6-2+2-6-2** van 1927 is 'n tipe Suid-Afrikaanse stoomlokomotief wat deur die Suid-Afrikaanse Spoorweë gebruik is.

In 1927 het die Suid-Afrikaanse Spoorweë tien **Klas U** Unie Garratt-stoomlokomotiewe met 'n 2-6-2+2-6-2 "Double Prairie"-wieluitleg in diens geplaas.

## Eksterne skakels 
* 

## Verwysings
Onderstepoort-dierehospitaal

duimnael|regs|200px|Sir Arnold Theiler-gebou
**Onderstepoort** is 'n veeartsenykundige navorsingsentrum naby Pretoria. Dit is deur sir Arnold Theiler gestig as gevolg van die runderpes wat in 1896 uitgebreek het. Hy het dit ontwikkel tot een van die suksesvolste inrigtings van sy soort in die wêreld. Hier word ook entstowwe geproduseer. Die Veeartsenykundige Fakulteit van die Universiteit van Pretoria is hier gevestig.
duimnael|links|350px|Die Navorsingslaboratorium op Onderstepoort, hier afgeneem in 1910.

## Bron 
* *Ensiklopedie van Suidelike Afrika*, Eric Rosenthal, 1967.
Edgar Wallace

**Richard Horatio Edgar Wallace** (1 April 1875 - 10 Februarie 1932) was 'n Engelse skrywer, joernalis en eerste redakteur van die *Rand Daily Mail*. Hy is in Londen gebore waar hy in groot armoede grootgeword het. Hy het as seun koerante verkoop. In 1896 sluit hy by die leër aan. Hy word na die Kaap gestuur en is gestasioneer op Simonstad. Hy skryf nabootsings van Rudyard Kipling se gedigte wat onder die titel *Writ in Barracks* in die *Cape Times* gepubliseer word. Sy eerste sukses verhaal is *The Mission that Failed* en is in 1898 in Kaapstad gepubliseer. Hy word 'n Reuter-korrespondent na uit die leër bedank het. Tydens die Tweede Vryheidsoorlog was hy 'n oorlogkorrespondent van die *Daily News* (1900) en die *Daily Mail* (1901-02). Een van sy beroemde *scoops* was die eksklusiewe nuus oor die ondertekening van die Vrede van Vereeniging. Van 1902 tot 1903 was hy die redakteur van die *Rand Daily Mail*. Hy keer terug na Engeland en begin speurverhale en rillers skryf. Hy word wêreldberoemd.

## Bron 
* *Ensiklopedie van Suidelike Afrika*, Eric Rosenthal, 1967
* Maxwell-Mahon, W.D.: Edgar Wallace - journalist, novelist, and dramatist. In: Lantern. Tydskrif vir Kennis en Kultuur. Jaargang 25, nr. 1, September 1975
Rochelimiet

Die **Rochelimiet** of **Rochegrens** is die afstand waarbinne ’n hemelliggaam wat net deur sy eie swaartekrag bymekaargehou word, sal disintegreer weens die groter getykragte van ’n ander hemelliggaam. Binne die Rochegrens sal planetêre materie byvoorbeeld disintegreer tot stof, fyn rots of ysdeeltjies en dit sal ringe vorm, maar buite die grens sal materie geneig wees om saam te smelt of bymekaar te bly. 

Die term word veral gebruik vir die disintegrasie van ’n satelliet weens die getykragte van die liggaam waarom dit wentel. Sommige satelliete, natuurlik of kunsmatig, kan binne hul Rochelimiet om ’n liggaam wentel omdat hulle deur ander kragte as hul swaartekrag bymekaargehou word. Jupiter se maan Metis en Saturnus se maan Pan is voorbeelde van satelliete wat deur hul treksterkte bymekaargehou word (hulle is solied en word nie maklik uitmekaargeruk nie). ’n Swakker satelliet soos ’n komeet kan maklik opbreek wanneer dit binne sy Rochelimiet om ’n ander liggaam beweeg.

## Verwysings
Logan Venter

**Logan Venter** (gebore 31 Mei 1984 te Pretoria) is 'n Suid-Afrikaanse sanger en liedjieskrywer. Hy is bekend vir sy liedjies, "Waar is jy nou", "Zonkolol Vastrap" asook "Reisigers".

## Biografie 
Op 11 deel Venter 'n verhoog met Andre Swarts en later begelei hy sy Hoërskool by interskole, met 'n patriotiese weergawe van Helmut Lotti se "You will win".

Sy eerste kitaar was 'n "Black Horse" wat hy nooit regtig kon speel nie. Dit het gebreek tydens 'n trek maar hy maak dit reg en bemeester kitaarspel op 15.

Op 16 skryf hy in vir sy eerste talent kompetisie, Reach for the stars deur Franco's Music Academy en sing vir hom 'n eerste plek los vir sy weergawes van Ronan Keating se "When you say nothing at all" en die immergroen "Sprokie vir 'n stadskind" van Koos du Plessis.

Na matriek begin hy met sy eie komposisies en skryf een aand laat op die einste Black Horse kitaar sy eerste lied ooit, vir sy meisie. Sy is deesdae Mev. Venter en het so die liedjie se plek in sy hart verstewig.

Onlangs laat hy I’m going to love you (Anneke se song) opneem en stuur dit aan Jakaranda FM se DJ's.

Na hierdie blootstelling voer verskeie radiostasies onderhoude met hom. Hy neem deel aan 'n kompetisie op GrootFM en slaan 'n optrede saam met Jakkie Louw by die Blou Hond los.

Hy vlerk sy woorde in Engels en Afrikaans en trek dit soms in volksvere aan, soms kontemporêr, soms in Rock en soms in Country.

In 2013 verskyn "Skyn" wat gaan oor die roepe na 'n persoon wat in die verlede lewe, "Lekker saam met jou" en ook "Waar is jy nou" wat diep delf oor die pyn en hartseer van 'n verliefde paartjie se skipbreukverhouding.

## Eksterne skakels 
* Amptelike webwerf
* Facebook
* Twitter
* Youtube
Eridanus-sterrestelselswerm

[260px|duimnael|Die spiraalstelsel [NGC 1232 is een van die helderstes in Eridanus.]]
Die **Eridanus-sterrestelselswerm** se middelpunt is sowat 75 miljoen ligjare van die Aarde af en bevat sowat 73 groot sterrestelsels (200 in totaal). Sowat 30% van hulle is elliptiese sterrestelsels en die ander 70% is spiraalsterrestelsels of onreëlmatig. Die stelsels kom in kleiner groepe voor wat losweg deur hul swaartekrag bymekaargehou word en dit lyk dus of hulle nog besig is om nader na mekaar te beweeg om eindelik ’n swerm van sowat  te vorm. Die swerm is in die sterrebeeld Eridanus geleë, naby die Fornax-sterrestelselswerm, en word soms die "Fornax II-swerm" genoem.

## Sien ook 
* Sterrestelselswerm
* Sterrekundeportaal

## Verwysings
Soho

**Soho** is 'n stadsdeel van die City of Westminster wat deel uitmaak van Londen se West End. Dit is een van die Britse hoofstad se tradisionele vermaakdistrikte wat vir die grootste deel van die 20ste eeu met nagtelike aktiwiteite, sekswinkels en die rolprentbedryf verbind is.

Vanaf die vroeë 1980's het die distrik 'n merkwaardige transformasie tot 'n gesogte buurt ondergaan waar topgehalte-restaurante en mediakantore gevestig is, terwyl die aantal seksplekke aansienlik gekrimp het. Vandag word Soho as 'n klein multikulturele kwartier in Sentraal-Londen waargeneem waar sowel welgesteldes asook armer dele van die bevolking gehuisves word. 
duimnael|links|Chinatown, Gerrard Street
duimnael|links|The Glassblower, 'n kroeg in Glasshouse Street, Piccadilly
Die plaaslike ekonomie steun op nywerhede, handelsondernemings en die kultuur- en vermaaklikheidsbedryf. Soho se klubs en kroeë lok Londenaars en besoekers, terwyl koffiewinkels, wat op naweke tot laat snags oop is, aan die buurt 'n besondere atmosfeer gee.

Die kwartier rondom Berwick Street is 'n mekka vir plateversamelaars, met bekende winkels soos *Blackmarket Records* en *Vinyl Junkies*. Londen se *Chinatown* is in die suide van Soho rondom Gerrard Street geleë, terwyl vermaakplekke vir gays en lesbiërs in dele van die distrik, veral rondom Compton Street, saamgetrek is.

Aangesien die buurt op naweke wemel van besoekers, het Westminster se stadsraad 'n aantal strate teen die middel van die 1990's in voetgangerlane omgeskep - 'n besluit wat later herroep is nadat winkels besware oor dalende omsetsyfers aangeteken het.
Milligram

'n **Milligram** is 'n miljoenste van 'n kilogram of 'n duisendste van 'n gram en word geskryf as **mg**.

Die milligram is ''n eenheid van massa en 'n afgeleide eenheid van die SI-stelsel.

:Die hoër eenheid is die gram:  1 gram = 1000 mg
:Die laer eenheid is die mikrogram: 1 mg = 1000 μg
Masochisme

duimnael|Richard von Krafft-Ebing wat die term *masochisme* eerste gebruik het

**Masochisme** is om bevrediging uit pyn te verkry. M.a.w., dit is lekker om seer te kry.

In die mediese vakterminologie verwys **masochisme** na 'n afwyking van 'n individu, waar die individu se behoefte om hom tot sy eie vernietiging toe deur 'n ander te laat oorheers en daarby 'n gevoel van bevrediging, dikwels van geslagtelike aard , te ondervind. Die afwyking is na die Duitse skrywer Von Sacher-Masoch (1835–1890) genoem wat in sy roman-figure 'n uitgesproke voorliefde vir leed en kwelling getoon het.

Volgens die HAT van 1971 is *masochisme*: 'n abnormale sielsingesteldheid waarby die ondergaan van liggaamlike mishandeling 'n noodsaaklike middel vir seksuele bevrediging is.

Masochisme word egter nie noodwendig slegs deur seksuele bevrediging geassosieer nie.

'n Masochis is iemand wat ly aan masochisme.

## Kyk ook 
* Sadisme
Bobby Locke

duimnael|links|300px|Bobby Locke in aksie tydens 'n toernooi in Rome.

'''Arthur D'Arcy Locke'*, bekend as *Bobby'' (20 November 1917 – 9 Maart 1987) was 'n Suid-Afrikaanse gholfkampioen. Hy is in Germiston gebore. Hy begin gholf speel op vroeë ouderdom en in 1935 wen hy, as 'n 18-jarige, die Natalse, Transvaalse, die Suid-Afrikaanse Ope en die Suid-Afrikaanse Amateurskampioenskapstoernooi. Hy volg dit die volgende jaar op met die Natalse Ope en die Britse Amateur-Ope. Van 1938 af wen hy die Suid-Afrikaanse Beroepstoernooi 17 keer. Hy het ook onder andere die Kanadese, Franse, Egiptiese, Duitse, Ierse, Switserse, Hollandse, Meksikaanse, Australiese, Nieu-Seelandse en ander kampioenskappe gewen. Hy wen die Britse Ope vier keer, in 1949, 1950, 1952 en 1957. Hy was op daardie stadium slegs die derde speler naas Walter Hagen en Peter Thomson wat dit kon regkry. Hy laat internasionale gholf vaar na 'n ernstige motorongeluk.

## Bron 
* *Ensiklopedie van Suidelike Afrika*, Eric Rosenthal, 1967

## Verwysings
Mega

**Mega**, afgekort as **M**, is 'n voorvoegsel wat gebruik word in die SI-stelsel en verteenwoordig 'n ordegrootte van 106, oftewel 'n miljoen. As voorbeeld: een megawatt word afgekort as 1&nbsp;MW.

In informatika word mega soms gebruik om 'n hoeveelheid van 1&nbsp;048&nbsp;576, oftewel 220, aan te dui (byvoorbeeld 1&nbsp;MG = 1 megagreep = 1024 killogrepe). Dit is egter nie heeltemal korrek nie. 'n Dergelike getal sal eerder as MiG (mebigreep) aangee moet word.

Die voorvoegsel word sedert 1960 gebruik; die naam is afgelei van die Griekse *μέγας* (*megas*) vir *groot*.
Giga

**Giga**, afgekort as **G**, is ’n voorvoegsel wat in die SI-stelsel gebruik word en verteenwoordig ’n ordegrootte van 109, oftewel ’n miljard (1&nbsp;000&nbsp;000&nbsp;000). As voorbeeld: 1 miljard watt (W) = 1 gigawatt (GW).

In informatika word giga soms gebruik om ’n hoeveelheid van 1&nbsp;0731&nbsp;7411&nbsp;824 oftewel 230 aan te dui (byvoorbeeld 1 GG = 1 gigagreep = 1024 megagrepe = 1024 * 1024 killogrepe). Dit word egter nie deur standaarde-organisasies aanbeveel nie. ’n Meer korrekte aanduiding sou wees 1&nbsp;GG = ’n miljard grepe.

## Algemene gebruik
* gigahertz – klokspoed van ’n sentrale verwerkingseenheid, byvoorbeeld 3&nbsp;GHz = 3&nbsp;000&nbsp;000&nbsp;000&nbsp;Hz;
* gigajaar – ’n miljard (109) jaar;
* gigagreep – die grootte van ’n hardeskyf, byvoorbeeld 120&nbsp;GB = 120&nbsp;000&nbsp;000&nbsp;000&nbsp;grepe.  1&nbsp;GG kan 1&nbsp;073&nbsp;741&nbsp;824 (230) grepe of 1&nbsp;000&nbsp;000&nbsp;000 grepe verteenwoordig. Ondanks internasionale standaarde word 230&nbsp;grepe dikwels as 1&nbsp;GG aangedui. As ’n skootrekenaar met ’n geheue van 8&nbsp;GG geadverteer word, beteken dit die rekenaar het ’n geheue van 8&nbsp;589&nbsp;934&nbsp;592 grepe.

## Verwysings 
## Eksterne skakels
*15px Hierdie artikel is vertaal uit die Engelse Wikipedia
PVC

duimnael|links|PVC word algemeen vir afvoerpype aangewend, omdat dit goedkoop, bestand teen chemikalieë en maklik is om aan mekaar te heg.
duimnael|Visuele voorstelling van 'n ketting polivinielchloriede.
duimnael|Repeterende ketting van polivinielchloriede.

**PVC** is die afkorting vir *polivinielchloried* wat 'n tipe polimeer is. Dit is sag en buigsaam wanneer dit verhit word, en hard nadat dit afgekoel het.

Die monomeer vir PVC is chlooreteen, wat bekender is onder die ouer naam vinielchloried . Wanneer dit onder die regte omstandighede by mekaar gevoeg word, vorm dit die polimeer PVC, deurdat die dubbel bindings tussen die koolstof atome breek en enkel bindings vorm met die naburige eteen koolstof atome. 

## Eksterne skakels 
*
Poliëtileen

duimnael|links|'n Bottel wat van PE-LD vervaardig is
**Poliëtileen**, afgekort as *PE*, is 'n polimeer van eteen wat 'n verskeidenheid gebruike het. Dit word onder andere vir die vervaardiging van vullissakke, buise en die isolasie van elektriese kabels gebruik.

duimnael|links|300px|Die radikaalmeganisme wat die polimeer vorm

Daar is verskeie tipes PE:
* HDPE – hoë-digtheid poliëtileen
* LDPE – lae-digtheid poliëtileen
* LLDPE - lineêre lae-digtheid poliëtileen
* UHMWPE - ultrahoëmolêregewig poliëtileen
* XLPE – *cross linked* poliëtileen

Die tipes verskil in hoe hulle gemaak word, maar ook in die kettingstruktuur en die morfologie en eienskappe. Poliëtileen is 'n semikristallyne stof. Die kristalstruktuur is gewoonlik ortorombies, hoewel daar ook 'n monokliniese en 'n heksagonale struktuur bestaan. Die ketting vou hom in 'n lamellêre struktuur wat geskei word van die volgende lamel deur 'n amorfe lagie. Die amorfe komponent gee die materiaal sy buigsaamheid, die kristallyne sy sterkte. Die afstand van lamel tot lamel word die lange periode genoem en bedra 50-300 Å afhanklik van die kettingstruktuur en die molekulêre massa (en sy verdeling).

Die HDPE-vorm word met 'n bepaalde katalisator gemaak wat liniêre kettings oplewer. Afhanklik van die  molêremassaverdeling kan die kristalliniteit hoog wees (~90%). Die stof is dan wit en taamlik hard en glad en die smeltpunt is hoog. Die katalisator word die Ziegler-Natta-katalisator genoem. Die meeste HDPE word gebruik vir *blow molding* van bottels vir bleikmiddels, seep, melk ens. maar byvoorbeeld ook vir implantasie in heupgewrigte by mense met artritis 

Die LDPE-vorm word by hoë druk vervaardig en bevat lang-kettingvertakkings. Die kristaliniteit is laer as vir HDPE en die smeltpunt is ook laer.

LLDPE is 'n ko-polimeer met hekseen of okteen (afhangend van die produsent). Dit gee aan die kettingstruktuur kort-kettingvertakkings en 'n kort-kettingvertakkingverdeling naas die molêremassaverdeling.   Die smeltpunt is laer dan vir HDPE en afhanklik van die verdelings kan die stof deursigtig wees pleks van wit. Met baie vertakkings voel die stof plakkerig en word dit vir kleefplastiek gebruik ("cling wrap").

UHMWPE is 'n lineêre PE met 'n baie groot molekulêre massa, tot 6.000.000&nbsp;g/mol] wat tot vesels getrek kan word. Dit kristalliseer nie deur te vou in lamelle nie maar as uitgestrekte kettings. Dit maak die stof baie sterk, meer as staal. Hierdie vorm word ook HHPE genoem (High modulus, high performance) 

## Verwysings
Miljoen

**Miljoen** is 'n hooftelwoord wat in Afrikaans gebruik word vir 1&nbsp;000&nbsp;000 (106). 'n Miljoen rand is byvoorbeeld R 1&nbsp;000&nbsp;000,00. Hierdie natuurlike getal volg op 999&nbsp;999 en word deur 1&nbsp;000&nbsp;001 gevolg.

Die getal het die volgende elementêre eienskappe:
* 1&nbsp;000&nbsp;000 = 106
* 1&nbsp;000&nbsp;000 = 1000 × 1000 (=10002)
* 1&nbsp;000&nbsp;000 = 26 × 56 (ontbinding van priemfaktore)

Wikimedia Commons bevat media in verband met 1000000 0944231804
Slagyster

duimnael|260px|'n Ou geroeste slagyster

'n **Slagyster** is 'n apparaat waarmee diere (maar ook soms mense) gevang word. 'n Tipiese slagyster het 'n snellerplaat (of trapplaat) met twee geveerde kake. Sommige het verstelbare snellerplate om te verhoed dat kleiner diere dit nie aftrap nie. 'n Anker word gebruik om die slagyster vas te pen, sodat diere wat gevang is nie daarmee wegloop nie.

duimnael|links|Waarskuwing teen slagysters

Die slagyster se kake word oopgerek om die slagyster te stel. Lokaas word op die plaat gelaat om die spesie wat geteiken word te lok. Dit word dan in 'n lokval verskans sodat dit nie opsigtelik is nie. Sodra dit afgetrap word, slaan die kake om die slagoffer se been vas. Om pyn en skade aan diere te beperk word die kake soms met skaapvel of 'n binnebandrubber oorgetrek.

In Suid-Afrika word slagysters soms teen rooikatte en rooijakkalse ingespan om veeverliese te beperk. 'n Permit moet bekom word alvorens 'n slagyster gebruik mag word.

## Verwysings
Klas 26-stoomlokomotief

Die **Klas 26** is 'n tipe stoomlokomotief wat deur die Suid-Afrikaanse Spoorweë herbou en gebruik is op hooflyne. 

Lêer:SAR Class 25NC 3450 Kloofeind 280378.jpg|Klas 25NC no. 3450 voor sy herbou, Kloofeind, 28 Maart 1978
Lêer:SAR-Class-26 3450 - Perdeberg 030799.jpg|'n Toeristetrein naby Perdeberg, 3 Julie 1999
Lêer:Class26-1985-April-HGG.jpg|Beaconsfielddepot, Kimberley, Noord-Kaap, April 1985
Lêer:Class 26 3450 (4-8-4) 35.JPG|Op Monumentstasie, Kaapstad, 8 Augustus 2010

## Eksterne skakels 
* 

## Verwysings
Beroerte

'n **Beroerte** word gekenmerk deur 'n skielike verlies van funksie van 'n deel van die brein. Hierdie verlies is 'n gevolg van óf 'n verlies van bloedsomloop (perfusie) na 'n deel van die brein ("iskemie" genoem), of breinbloeding. Die gevolg hiervan is dat 'n deel van die brein (tydelik) nie kan funksioneer soos dit veronderstel is nie. Dit kan resulteer in verlamming van een of meer ledemate, gewoonlik aan dieselfde kant van die liggaam (hemiplegie). Ook kan dit resulteer in die verlies van spraak of visie aan een kant van die gesigsveld.

'n Beroerte is 'n mediese noodgeval wat permanente neurologiese skade, of selfs die dood, kan veroorsaak.

## Tekens en simptome 
Beroertes ontwikkel gewoonlik skielik, gedurende 'n aantal sekondes of minute, waarna die simptome nie verder vererger nie. Die simptome hang af van watter deel van die brein geaffekteer is en die grootte hiervan. 
Die mees tipiese simptome is skielike swakte van die gesig, wegsak van die arm wanneer die persoon dit in die lug probeer te hou en abnormale spraak.

## Risikofaktore 
Risikofaktore vir 'n beroerte is onder andere ouderdom, suikersiekte, hoë cholesterol, die rook van tabak, atriale fibrillasie, vorige beroertes en hoë bloeddruk (die belangrikste aanpasbare risikofaktor).

## Verwysings 
## Eksterne skakels
HFC EDO

**HFC EDO** is 'n Nederlandse amateursokkerspan in Haarlem wat in die Sondag Topklasse speel. Die span se tuisveld is die Noordersportpark, wat net 100 meter van die Haarlem Stadion geleë is. Tussen 1954 en 1971 het die klub professionele sokker gespeel, en het in die seisoen van 1959/60 die kampioenskap in die Tweede divisie gewen. Die span het sterk mededinging met hulle stadsgenoot Koninklijke HFC, wat ook in die Topklasse speel.

## Erelys 
* **Tweede Divisie (1)**
: 1959/60
: (naaswenner (1): 2003/04)

## Beroemde sokkerspelers 
*  Henk Schijvenaar
*  Joop Wille
Flank

'n **Flank** kan na een van die volgende verwys:

* Sykant van iets (flank van 'n gebou, berg, skip; sykant van 'n krygsmag, vloot, ens.)
* Spelerposisie in rugby: sien Losvoorspeler.
* 'n Gedeelte van 'n dier se sy tussen die laaste ribbes en die heup.
Robert Loftus Owen Versfeld

**Robert Loftus Owen Versfeld** (1862 - 4 Mei 1932) was 'n rugbyspeler, prokureur en administrateur. Die stadium Loftus Versfeld is na hom vernoem. Hy is in Kaapstad gebore en ontvang opleiding aan die *Green Point Grammer School*. Hy bekwaam hom as 'n prokureur en praktiseer te Uitenhage (in die huidige Oos-Kaap). In 1890 verhuis hy na Pretoria en speel rugby vir Hamiltons en Transvaal. Hy bly 'n prominente speler van die spel tot sy uittrede in 1897. Daarna het hy 'n prominente rol in die administrasie van die spel gespeel.

## Sien ook 
* Loftus Versfeld

## Bron 
* *Ensiklopedie van Suidelike Afrika*, Eric Rosenthal, 1967.
Hoërskool Montana

: *Die artikel is oor die skool in Pretoria, en moet nie met die gelyknamige skool in die Worcester verwar word nie.*

**Hoërskool Montana** is 'n sekondêre skool op die hoek van Dr Swanepoel- en Sesdeweg in Montana, Pretoria met Afrikaans as die primêre onderrigtaal.

## Geskiedenis 
Hoërskool Montana is amptelik op 7 Januarie 1981 in 'n halfvoltooide gimnastieksaal, met 285 leerders en 16 personeellede, geopen. Mnr. HMG Davin is as waarnemende hoof aangestel en moes voorlopig sy intrek in die ou Raadsaal op die Kerkplein neem. Die skoolgebou is op 24 April van dieselfde jaar voltooi. Mnr. J L Schoeman is in 1982 as die eerste permanente hoof van die skool aangestel.

## Eksterne skakels 
* Die skool se webtuiste 
* Facebook-bladsy
Georg Meiring

Generaal **Georg Meiring** (* 18 Oktober 1939 – † 3 September 2024) was 'n senior Suid-Afrikaanse militêre bevelvoerder. Na hy 'n MSc-graad in fisika aan die Universiteit van die Oranje-Vrystaat behaal het, het hy in 1963 as 'n seinbeampte by die Suid-Afrikaanse Leër aangesluit. In 1974 is hy as die direkteur van die sein-afdeling (DSigs) van die Suid-Afrikaanse Leër aangestel.

Hy het van 1982 tot 1983 as adjunkhoof van die leër gedien en van 1983 tot 1987 as die hoof van die Suidwes-Afrika Gebiedsmag. Hy was later hoof van die Verre Noord-Bevel, weer adjunkhoof van die leër, hoof van die leër van 1990 tot 1993, die laaste hoof van die Suid-Afrikaanse Weermag van 1993 tot 1994, en die eerste hoof van die Suid-Afrikaanse Nasionale Weermag van 1994 tot 1998.

Meiring ontvang in 1998 die Suid-Afrikaanse Orde van die Ster (goud). Hy het ook die orde van "*Cloud and Banner*" 4de klas van Taiwan ontvang.

Op 5 Februarie 1998 oorhandig Meiring in sy kapasiteit as hoof van Militêre Inligting 'n verslag aan president Nelson Mandela oor 'n organisasie genaamd die "''Front African People's Liberation Army''". Hierdie verslag impliseer verskeie van die hooggeplaastes in die regering van sameswering tot 'n staatsgreep. Volgens die verslag sou die president en regters vermoor word, waarna die Parlement en uitsaaistasies beset sou word en verdere chaos gesaai sou word. Later, nadat dit ondersoek is, blyk dit dat die verslag foutief was of moontlik toegesmeer is.

Meiring sterf op 3 September 2024 in Pretoria op die ouderdom van 84.

## Verwysings
Phyllis Spira

**Phyllis Bernice Spira** (18 Oktober 1943 – 11 Maart 2008) was 'n Suid-Afrikaanse balletdanser wat in 1984 as 'n *prima ballerina assoluta* bekroon is. Sy was die dogter van Lazar en Fanny Pauline (née Rosen) Spira. Sy is dikwels deur haar tydgenote en kritici met die beroemde danser Alicia Markova vergelyk. Ninette de Valois het haar "'n baba Markova" genoem, terwyl die redakteur van *Dance & Dancers*, Peter Williams, gesê het dat "Spira ongewoon baie soos Markova lyk, met 'n geurtjie van Fonteyn, maar met 'n benadering van haar eie."

Phyllis Spira is op 21 Desember 1986 in Kaapstad met Philip Boyd getroud. Die huwelik was kinderloos. 

Na 'n voetbesering in Augustus 2007 het sy 'n reeks operasies aan beide haar bene ondergaan. As gevolg van komplikasies het sy 'n verdere operasie ondergaan, wat sy nie oorleef het nie. Sy is op Dinsdag, 11 Maart 2008 op die ouderdom van 64 by die Kingsbury-hospitaal in Kaapstad oorlede.

## Verwysings
Sydney Charles Buxton, 1ste Graaf Buxton

duimnael|links|200px|Burggraaf Buxton toe hy goewerneur-generaal van die Unie was.

Lord **Sydney Charles Buxton** (1853 - 1934) was die Tweede Goewerneur-generaal van Suid-Afrika. Hy is in Engeland gebore en sy pa is Charles Buxton, 'n Britse parlementslid. Hy word in 1885 'n lid van die parlement, van 1892 tot 1895 was hy onder-minister van kolonies en van 1905 tot 1910 was hy Posmeester-generaal. In 1914 word hy Goewerneur-generaal van die Unie van Suid-Afrika. Hy word ook Hoë Kommissaires vir Suid-Afrika. Hy kry te doen met die moeilike tydperk van die Eerste Wêreldoorlog en die 1914-Rebellie. Hy ontvang onder andere 'n deputasie Afrikanervroue wat om begenadiging vra vir rebelleleiers. Hy keer in 1920 terug na Engeland.

## Bron 
* *Ensiklopedie van Suidelike Afrika*, Eric Rosenthal, 1967
Prins Arthur van Connaught

Prins **Arthur van Connaught** (1883 - 1938) was die derde Goewerneur-generaal van Suid-Afrika. Hy is gebore in Windsor, Engeland en is die seun van die Hertog van Connaught. Hy was die Goewerneur-generaal en Hoë Kommissaris van 1920 tot 1924.

## Bron 
* *Ensiklopedie van Suidelike Afrika*, Eric Rosenthal, 1967
Herbert John Gladstone

Lord **Herbert John Gladstone** (1854 - 1930) was die eerste Goewerneur-generaal van Suid-Afrika. Hy is in Engeland gebore en is die seun van die Britse Premier, W.E. Gladstone. Hy ontvang opleiding aan Eton-kollege en Universiteit van Oxford. Hy was eers die private sekretaris vir sy vader en in 1880 word hy verkies tot die Parlement. Eers was hy die minister van Binnelandse Sake van 1905 - 1910 en toe word hy aangestel as Goewerneur-generaal van die Unie van Suid-Afrika. Hy keer in 1914 terug na Engeland.

## Bron 
* *Ensiklopedie van Suidelike Afrika*, Eric Rosenthal, 1967

Gladstone was, volgens skrywe van Emily Hobhouse aan genl. Smuts, na die mening van van Lord Courtney nie 'n goeie aanstelling vir die Unie nie. Hobhouse skryf in 'n naskrif soos volg: “Alas it is true about Gladstone being your new Governor-General – a very bad appointment, thinks Lord Courtney.”